યહૂદીઓની વસ્તીમાં એકદમ આટલો બધો ઘટાડો કરી નાખવાનું એ વર્ષે તો શક્ય બનવાનું ન હતું; પરંતુ આ યોજના જાહેર થવાની સાથે જ ક્રેકોવના યહૂદીઓમાં, ખાસ કરીને યુવાનોમાં, પોતે કુશળ કારીગર હોવાની યોગ્યતા મેળવી લેવા માટે જોરદાર ધસારો થયો. યહૂદી મંડળના અધિકૃત કે બિનઅધિકૃત દલાલ એવા ઇત્ઝાક સ્ટર્ન જેવા માણસોએ તો, યહૂદીઓ પ્રત્યે જેમને સહાનુભૂતિ હોય, અને મદદ માટે જેમનો સંપર્ક સાધી શકાય તેમ હતું, એવા જર્મનોની એક યાદી પણ તૈયાર રાખી હતી. શિન્ડલરનું નામ એ યાદીમાં સામેલ હતું, એ જ રીતે વિયેનાવાસી જ્યૂલિયસ મેડ્રિટ્ઝનું નામ પણ એ યાદીમાં હતું. થોડા સમય પહેલાં જ જ્યૂલિયસ જર્મન લશ્કરની કેદમાંથી છૂટીને, મિલિટરી યૂનિફોર્મ બનાવતા એક પ્લાન્ટમાં વહીવટકર્તા તરીકે જોડાઈ ગયો હતો.